12.1.2022
SK
Úradný vestník Európskej únie
C 15/95 Streda 19. mája 2021
súdnictva, nezákonné zadržiavanie, obťažovanie a nepodložené trestné vyšetrovanie novinárov, ktorí informovali o obavách z riadenia pandémie ochorenia COVID-19 v Turecku; konštatuje, že pandémia ochorenia COVID-19 prudko zvýšila nezamestnanosť a mieru chudoby v Turecku;
64. zdôrazňuje, že modernizácia colnej únie by bola prospešná pre obe strany a zachovala by hospodársku a normatívnu previazanosť Turecka s EÚ, okrem toho, že by vytvorila novú príležitosť pre pozitívny dialóg a spoluprácu, poskytla lepší regulačný rámec pre investície EÚ v Turecku vrátane mechanizmu riešenia sporov a bola by katalyzátorom vytvárania väčšieho počtu pracovných miest v EÚ a Turecku a projektov spolupráce v oblasti európskej zelenej dohody; zdôrazňuje, že za súčasných okolností vrátane rozširujúceho sa zoznamu odchýlok Turecka od jeho súčasných záväzkov, skutočnosti, že EÚ a Turecko sú v súčasnosti v spore pred Svetovou obchodnou organizáciou alebo neprijateľných výziev na bojkotovanie členských štátov EÚ, sa zdá, že modernizácia colnej únie by bola mimoriadne náročná, ale domnieva sa, že by sa mali ponechať otvorené dvere na uľahčenie konštruktívneho úsilia a obnoveného dialógu o všetkých nevyriešených otázkach a preskúmanie podmienok modernizácie colnej únie; opakuje, že táto modernizácia musí byť založená na prísnej podmienenosti súvisiacej s ľudskými právami a so základnými slobodami, ako sa stanovuje v kodanských kritériách týkajúcich sa dobrých susedských vzťahov s EÚ a všetkými jej členskými štátmi, a jej nediskriminačnom vykonávaní; pripomína, že súčasná colná únia nedosiahne svoj plný potenciál, kým Turecko nebude v plnej miere vykonávať dodatkový protokol o rozšírení Ankerskej dohody vo vzťahu k všetkým členským štátom bez výhrad a nediskriminačným spôsobom a kým sa nevyriešia všetky existujúce prekážky obchodu;
65. naďalej podporuje proces liberalizácie vízového režimu, keď budú splnené všetky podmienky; poukazuje na to, že liberalizácia vízového režimu by predstavovala dôležitý krok k uľahčeniu medziľudských kontaktov, a konštatuje, že je veľmi dôležitá najmä pre študentov, akademikov, zástupcov podnikov a ľudí s rodinnými väzbami v členských štátoch EÚ; víta prezidentský obežník z mája 2019, v ktorom sa vyzýva na urýchlenie postupov, ale zdôrazňuje, že Turecko ešte stále nedosiahlo príliš veľký skutočný pokrok v súvislosti so šiestimi nesplnenými referenčnými hodnotami; žiada vládu Turecka, aby v plnej miere dodržiavala tieto kritériá nediskriminačným spôsobom, a to aj vo vzťahu k všetkým členským štátom EÚ, a aby sa zamerala najmä na protiteroristický zákon a zákon o ochrane údajov;
66. poznamenáva, že je dôležité, aby EÚ a jej členské štáty aj Turecko udržiavali úzky dialóg a spoluprácu v otázkach zahraničnej politiky a bezpečnosti; uznáva, že Turecko ako ktorákoľvek zvrchovaná krajina môže vykonávať svoju vlastnú zahraničnú politiku v súlade so svojimi záujmami a cieľmi; je presvedčený, že ako kandidátska krajina na pristúpenie k EÚ by sa však Turecko malo usilovať o čoraz väčšie zosúladenie svojej zahraničnej politiky so zahraničnou politikou EÚ v rámci spoločnej zahraničnej a bezpečnostnej politiky (SZBP); vyjadruje hlboké poľutovanie nad tým, že Turecko sa naopak opakovane rozhodlo konať jednostranne a konzistentne v rozpore s prioritami EÚ v širokej škále záležitostí zahraničných vecí a že v dôsledku toho je miera zosúladenia Turecka so SZBP v súčasnosti znížená iba na 14 %; nabáda Turecko, aby pokračovalo v úzkej spolupráci a ďalšom zosúlaďovaní s EÚ v otázkach zahraničnej politiky, obrany a bezpečnosti vrátane spolupráce v oblasti boja proti terorizmu; pripomína, že Turecko je dlhoročným členom aliancie NATO a nachádza sa na kľúčovom geostrategickom mieste pre zachovanie regionálnej a európskej bezpečnosti; keďže Turecko je spojencom v NATO a malo by sa nabádať k tomu, aby konalo v súlade so zmluvou NATO, v ktorej sa uvádza, že členovia by sa mali v rámci svojich medzinárodných vzťahov zdržať hrozby alebo použitia sily akýmkoľvek spôsobom, ktorý nie je v súlade s cieľmi Organizácie Spojených národov; poznamenáva ďalej, že členské štáty EÚ a Turecko naďalej spolupracujú na otázkach (vojenského) strategického významu v rámci NATO; ďalej pripomína, že EÚ a NATO zostávajú pre Turecko najspoľahlivejšími dlhodobými partnermi v rámci medzinárodnej bezpečnostnej spolupráce, a vyzýva Turecko, aby zachovalo politickú súdržnosť v oblasti zahraničnej a bezpečnostnej politiky vzhľadom na svoju úlohu člena NATO a kandidátskej krajiny EÚ a aby sa v plnej miere zaviazalo k NATO ako jeho jedinej bezpečnostnej kotve; vyzýva na transatlantický dialóg o vzťahoch s Tureckom s novou administratívou USA s cieľom prijať spoločnú politiku voči Turecku, zameranú na posilnenie našej spolupráce a zbližovania hodnôt a záujmov;
67. zdôrazňuje, že akékoľvek možné nároky Turecka by sa mali obhajovať diplomaciou a dialógom na základe medzinárodného práva a že akýkoľvek pokus o nátlak na iné krajiny s použitím sily, hrozieb alebo nepriateľskej a izolačnej rétoriky, najmä vo vzťahu k EÚ a jej členským štátom je od kandidátskej krajiny na členstvo v EÚ neprijateľný a nevhodný; v tejto súvislosti vyzýva Komisiu a podpredsedu Komisie/vysokého predstaviteľa Únie pre zahraničné veci a bezpečnostnú politiku (PK/VP), aby zaujali pevný postoj k akémukoľvek nevhodnému jazyku voči EÚ a jej členským štátom, ktorý by použili zástupcovia tureckej vlády;